Nagdier frässe vor allem, aber nit usschliesslig, Pflanze. Je noch Art, Läbensruum oder Johresziit wärde alli Deil vo Pflanze konsumiert: Greser, Bletter, Frücht, Soome und Nüss, aber au Zwiig,  Rinde, Wurzle und Chnolle. As ein vo de Hauptgründ für e evolutionär Erfolg vo de Nager gältet vermuetlig d Datsach, ass si wie kuum en anderi Süügdiergruppe d Herbivorii (die pflanzligi Ernährig) mit ere chliine Körpergrössi verbinde - die meiste andere Süüger, wo Pflanze frässe, si dütlig grösser.